Maðurinn sem varð fimm að bana og særði þrjá í bænum Kóngsbergi í Noregi var í dag úrskurðaður í fjögurra vikna gæsluvarðhald. Hann á að vistast á sjúkrastofnun, samkvæmt ákvörðun dómara í Buskerud. Maðurinn skal vera í algerri einangrun fyrri hluta varðhaldsins og verður í fjölmiðlabanni allan tímann. Þá má hann ekki fá heimsóknir.
Þremenningarnir sem særðust í árásum mannsins eru allir komnir af sjúkrahúsi, samkvæmt fréttum norskra fjölmiðla. Rannsókn málsins er í fullum gangi, þar á meðal hversu langur tími leið frá því að lögreglunni var tilkynnt um manninn þar til hann var tekinn höndum. Lögreglan í Suðaustur-Noregi hyggst óska eftir rannsókn eftirlitsnefndar með störfum lögreglunnar vegna þessa og sömuleiðis vegna þess að viðvörunarskoti var hleypt af í aðdraganda handtökunnar.
Ódæðismaðurinn sem varð fimm að bana í Kóngsbergi í Noregi var í dag úrskurðaður í fjögurra vikna gæsluvarðhald. Hann verður vistaður á sjúkrastofnun og sætir geðrannsókn.